**LOs olje og gasskonferanse Mandag 31. oktober 2016**

(Med forbehold om endringer under framføring)

**Hva kan partene gjøre sammen for å sikre en videre utvikling i olje- og gassnæringen?**

**Innledning Forbundsleder Jørn Eggum**

Som forbundsleder i et fagforbund som organiserer ansatte i privat sektor så vet jeg hva omstilling er – og jeg vet hva det koster. I 1970 hadde vi 35 000 tekstilarbeidere i Norge – i dag har vi knapt 5000. I 1970 hadde vi 15 000 papirarbeidere – i dag har vi bare 3000 igjen.

Jeg kjenner hver dag på følelsen våre medlemmer har som lever i usikkerhet for jobb og inntekt. Samtidig vet jeg at våre medlemmer, kanskje mer enn de fleste andre arbeidere i verden, aksepterer kravene om hver dag å bli flinkere, smartere og mer produktive.

Det er ikke bare tekstilarbeidere og papirarbeidere som har bidratt til omstilling i Norge. På 70 tallet ble også våre verft og vår maskinindustri truet av nedlegging. Kompetansen og evnen som lå i disse bedriftene brukte vi til å utvikle en verdensledende verdikjede for leveranser til oljesektoren. I dag er det 117 000 sysselsatte i den petroleumsavhengige leverandørindustrien.

Enkelte forsøker å sette våre medlemmer i industrien opp mot interessene til våre medlemmer som jobber innenfor reiselivsnæringen, på hoteller og i restauranter. Noen av landets største turistattraksjoner ligger i Vestlandsfylkene. Møre og Romsdal, Sogn og Fjordane, Hordaland og Rogaland kan gi turistene tilbud om storslåtte naturopplevelser. Samtidig har landsdelen flere tiårs erfaring med petroleumsvirksomhet utenfor kysten. Dette viser at «naturturisme» og olje- og gass virksomhet har evnen til å fungere svært godt side om side.

Olje- og gassindustrien har ført til flere helårsåpne hoteller som gir helårs arbeidsplasser. Næringen har gitt et solid løft i hele reiselivsbransjen. Ja det er mange i Norge som er avhengig av olje- og gass aktiviteten – godt over 300 000.

Noen vil at LO skal gå imot alle investeringer som kan gi CO2 utslipp etter 2050.

Sverdrup feltet bygges nå ut for å vare til nærmere 2070. I løpet av et par tre år skal Stortinget behandle utbygging av Castberg feltet utenfor Finnmark og neste fase av Sverdrup-utbyggingen. Begge disse beslutningene vil gi CO2 utslipp etter 2050. Hvis vi skal gå imot disse utbyggingene så betyr det at Fellesforbundets medlemmer på verftene og i leverandørindustrien må begynne å se seg om etter nye jobber om et par år.

Miljøbevegelsen lover oss nye arbeidsplasser basert på havvind og bølgekraft. Men om det er lønnsomme arbeidsplasser sier de lite om.

Ja - havvind og fossilfrie ferger er bra – det skal vi utvikle og bygge mer av, men i bunnåret 2016 vil vi investere i olje- og gassfelt for om lag 160 milliarder ute på sokkelen. Til sammenligning utgjør de samlede investeringene i kraftproduksjon – vann og vind, hav og sol under 10 milliarder i 2016.

Hva betyr en slik omlegging om vi skulle gjøre det? Jo, i løpet av få år måtte vi 15 doble investeringene i vannkraft og vindkraft. Og i tillegg måtte vi gjøre dette så lønnsomt at vi kan levere 250 milliarder til offentlig sektor!

Dere, vi må ha perspektiver på ting her. Sverdrup-investeringen er ikke bare Norges, men Europas største industrielle investering i disse tider. Statoil skal investere 3 millioner kroner hver eneste time fra 2016 til 2018 bare for fase 1 av utbyggingen. Det er ikke Statoil som har så mye av denne teknologien selv. De er helt avhengig av å samarbeide med leverandørindustrien for å få dette til. I motsetning til de utbyggingene som i hovedsak gikk til Asia i 2012 og 2013, så er det meste gått til norsk leverandørindustri denne gangen. Den norske leverandørindustrien med Aibel, Kværner og Aker i spissen har vist at de er internasjonalt konkurransedyktig. Jeg tør ikke tenke på hvordan situasjonen hadde vært om ikke Statoil hadde funnet og satt i gang Sverdrup utbyggingen på riktig tid og samtidig engasjert norske leverandører. Og bare så det er sagt. I motsetning til den første oljeutbyggingen her i nord. Sverdrup skal også leveres på riktig tid.

Det ikke alle tenker på er at Statoil også har stått i spissen for utbygging av en stor offshore vindpark utenfor kysten av England. De skal nå bygge fem flytende vindmøller utenfor Skottland i en pilotpark der. Deres Hywind flytende vindmølle ville aldri ha sett dagens lys uten kunnskapen fra olje og gass. Derfor er det så viktig at utviklingen mot lavutslippssamfunnet går rett for seg. Gjør den ikke det kommer vi aldri dit.

Jeg pleier å si at vi i Norge har levd av havet i 1000 år. Vi kan leve av det som er på, i og under havet de neste 1000 årene også, dersom vi tar vare på og utvikler den unike og verdensledende kompetansen vi har videre. Det er kompetansen om å beherske havrommet som er Norges aller fremste fortrinn. Den kompetansen er ikke noe vi kan slå av og på alt ettersom det passer oss. I motsetning til det vi pumper opp av havbunnen i form av olje og gass er kompetanse noe vi får mere av, jo mer vi bruker av den.

Ingen vet nå hva vi skal leve av om 100 år. Hva som er den nye oljen. Det kan være tang og tare, det kan være mineraler, det kan være offshore vind eller det kan være noe helt annet. Det som er min påstand er at dersom vi bygger ned og slår av vårt fremste kompetansemiljø nå, før markedet har fortalt oss at vi skal gjøre det, ja da er det andre som vil høste større frukter fra havet om 100 år enn det vi gjør. Da er kompetanse borte.

Viljen til å ta våre ressurser i bruk, både på land og i havet, har kjennetegnet norsk arbeiderbevegelse. Det har vært fundamentet for verdiskaping og full sysselsetting. Det er bred enighet i folket og et stort flertall på Stortinget for en aktiv letevirksomhet slik at drivverdige olje- og gassressurser kan oppdages, utvikles og settes i produksjon.

På tross av dette har et lite mindretall på Stortinget over lang tid klart å skape usikkerhet om forutsigbarheten i vår ressurspolitikk. Det skapes usikkerhet om adgangen til å utvinne mineralforekomster og skogressurser, og om langsiktig tilgang på areal for leting etter våre olje og gassforekomster.

Spørsmålet om konsekvensutredning av Lofoten og Vesterålen har blitt en spesiell politisk sak i Norge. Det er denne saken framfor noen at de to store partiene, Arbeiderpartiet og Høyre, har måttet gi seg på, eller i beste fall kompromisse, for at det skulle bli grunnlag for først en rødgrønn regjering og deretter en blåblå regjering.

Jeg har forståelse for at å meisle ut regjeringsplattformer mellom flere partier kan være en krevende øvelse. Men jeg må si at det er litt pussig at partier som går inn for konsekvensutredning og i dag til sammen har 132 representanter på Stortinget, ikke klarer å gjennomføre en konsekvensutredning!

132 representanter er f.eks. tilstrekkelig for å endre grunnloven, men altså i dette tilfellet ikke nok for å få vedtatt en konsekvensutredning. EN KONSEKVENSUTREDNING! Og en konsekvensutredning er som kjent ikke noe vedtak om å starte utvinning.

Jeg møter mange medlemmer og tillitsvalgte som er frustrert over denne stadige utsettelsen. Havområdene utenfor Lofoten og Vesterålen er de mest utforskede havområdene i verden. Den første forvaltningsplanen for Lofoten ble lagt fram i 2006. Og en oppdatert forvaltningsplan ble lagt fram i en stortingsmelding våren 2011. Som grunnlag for denne oppdateringen var det utarbeidet 18 rapporter på til sammen om lag 1500 sider.

Etter denne oppdateringen ble det igjen startet en ny kunnskapsinnhenting som ble lagt fram høsten 2012.

Oppsummeringen av disse rapportene viser at havområdet fra Lofoten og nordover i Barentshavet er et av de mest produktive fiskeområdene i verden. De er produktive, men ikke mer utsatte eller sårbart enn andre deler av sokkelen. Heller ikke værforhold, bølgehøyder eller geologi er veldig forskjellig fra forholdene i Norskehavet og Nordsjøen. Flere tiår med miljøovervåkning og tilgjengelig statistikk viser at utslippene fra oljevirksomheten blir færre og de blir mindre.

Seinest i september fikk jeg en kraftig påminnelse fra våre medlemmer her i Nord-Norge. Avdelinger som organiserer både bygningsarbeidere, industriarbeidere og ansatte i reiselivsbransjen uttalte. Jeg siterer:

*Fellesforbundet Nord-Norge krever konsekvensutredning av de gjenstående områdene av Nordland VI, samt av Nordland VII og Troms II snarest. Vi kan ikke akseptere flere utsettelser.*

*Konsekvensutredningen skal vise hvilke områder som det med dagens teknologi gjør det forsvarlig å drive petroleumsvirksomhet i, uten at det er til skade for fiskeri og reiseliv. Dette er særlig viktig for arbeidsplassene i leverandørindustrien i området.*

*De som bor i Lofoten, Vesterålen og på Senja må få vite hvilke arbeidsplasser disse naturresursene kan gi. Men minst like viktig: Hvilke begrensninger og krav må stilles for at en eventuell petroleumsvirksomhet skal være forsvarlig.*

*Det er en forutsetning at petroleumsvirksomhet gir betydelige ringvirkninger lokalt og regionalt i form av arbeidsplasser og leveranser. Før en eventuell slik virksomhet settes i gang, skal oljevernberedskap selvsagt være godt etablert i de aktuelle områdene. Norlense AS er allerede godt i gang. Avgjørelsen om en oljevernbase på Fiskebøl burde da være enkel.*

*Det er på tide at Nordland VI, Nordland VII og Troms II blir utbygd og bidrar til fremtidige skatteinntekter for nasjonen* (sitat slutt).

Det er mange som bekymrer seg for hva LO-kongressen kommer til å vedta om olje- og gass virksomheten. Det er bra. Når Karl Eirik i Norsk Olje og gass, og Stein i Norsk Industri bekymrer seg, og sover dårlig om natten, så synes jeg det er bra. Det betyr at LO og forbundene har innflytelse!

LO består av 25 medlemsforbund. Foran LO-kongressen har alle forbundene en bred og demokratisk prosess for å fremme sine forslag. Mange av forbundenes medlemmer er bekymret for klimautfordringene, og ønsker at LO skal være en aktiv pådriver for å finne løsninger. Det synes jeg er bra.

Som den mest aktive og demokratiske kanalen vi har her i landet kommer selvfølgelig bekymringene knyttet til klimautfordringene og oljeutvinning også fram i fagbevegelsen. Men LO er ikke et politisk parti. LO er en samfunnsaktør som bygger sin kraft på evnen til å smelte sammen ulike meninger og interesser. Det er evnen til å samle interessene som gjør LO sterk. Det er for meg helt utenkelig at en LO-kongress vedtar å legge ned arbeidsplasser og forby våre medlemmer å ha framtidsutsikter.

Denne bolken handler om hva partene kan gjøre for olje- og gassnæringen. Fellesforbundet og IndustriEnergi, jeg og Frode, skal – sammen med Mette i Fagforbundet - ta ansvar for å samle LO.

Men hva gjør Norsk Olje og gass og Norsk Industri, hva gjør Karl Eirik og Stein, for det organiserte arbeidslivet? Den norske modellen og den norske produktiviteten bygger på arbeidere som har meninger og tør å fremme sine synspunkter.

Når dere ber om nye hull i arbeidsmiljøloven, og stilltiende aksepterer at bedriftene tilpasser seg i gråsoner, ja så undergraver dere også organisasjonskraften i privat sektor. Det er ikke tilfeldig at flertallet av delegatene til LO kongressen kommer i fra offentlig sektor. Det er også et resultat av færre fast ansatte, økt bruk av innleie og større jobb usikkerhet.

Fellesforbundet legger til grunn at globale klimamål og Paris-avtalen gir strengere reguleringer av klimagassutslipp fremover. Det er bra.

Norge er inkludert i EUs kvotesystem, med klare mål for å redusere utslipp fram mot 2030 og at utslippene innen 2050 må reduseres med 80 prosent. Det er gode og ambisiøse mål som vi sammen med Europa og verden for øvrig har et felles ansvar og en forpliktelse å nå. Det betyr at vi må bygge mer energieffektive hus, finne langt mer energieffektive transportløsninger og at vi må bruke utslippseffektive løsninger i industrien. Vi må utvikle ny lavutslippsteknologi for de fleste produkter. Gjennom fangst og lagring av CO2 må vi fjerne de store punktutslippene fra kraftverk og industriproduksjon.

Vi må steg for steg utvikle våre bedrifter og bransjer slik at de innfrir våre ambisiøse krav om utslippsreduksjoner, og kan møte en internasjonal konkurranse på en bærekraftig måte. Det må selvsagt også stilles tilsvarende store forventninger om reduserte utslipp fra olje- og gassnæringen. Det langsiktige verdiskapingspotensialet på norsk sokkel må realiseres samtidig som vi bidrar til at verden når sine klimamål.

Gode venner, Gro definerte bærekraftig utvikling for FN i Brundtland-kommisjonen tidlig på 90-tallet. Skal utviklingen være bærekraftig må den hvile på tre pilarer; økonomisk utvikling, sosial utvikling og miljø. Å legge all vekt på en pilar er ikke nok. Da er ikke utviklingen bærekraftig!

Vi må løse klimautfordringene, hvis ikke setter vi framtidige generasjoner i en alvorlig situasjon. Behovet for, og bruken av fossil energi må reduseres. Kull er i mange land den eneste kilden for å bringe landet ut av fattigdom. Redusert oljeproduksjon endrer ikke på det.

Jeg vil illustrere det med å redusere behovet med to eksempler:

* I den vestlige verden spiser vi for mye sukker – men løsningen ligger ikke i å redusere verdens sukkerproduksjon, vi må redusere behovet.
* Selv om det er en klar målsetting å redusere alkoholforbruket i Norge og globalt, så går ikke LO inn for å legge ned norske bryggerier og norsk brennevinsproduksjon. Vi må derimot redusere behovet.

Og behovet reduserer vi gjennom avgifter, lovregulering og holdningsskapende arbeid ,og vi gjør det ikke minst gjennom internasjonale avtaler og samarbeid.

Hverken Paris-avtalen eller andre klimamålsettinger pålegger Norge å redusere eller slutte med sin olje- og gass virksomhet. Tvert imot. Produksjonen av olje og gass på norsk sokkel er en del av løsningen.

Verden trenger energi for utvikling, for å ta folk ut av fattigdom. Det er fortsatt over en milliard mennesker på denne kloden som ikke har tilgang til elektrisitet. Slik er det, og det er ikke noe som vi kan vedta oss bort fra. Det er «hard facts», det er realiteten.

Folkens, det er en lang vei å gå for å løse de globale klimautfordringene. På denne marsjen trenger vi folket med oss. En samlet internasjonal fagbevegelse står bak kravet om en rettferdig klimaomstilling. Medlemmene i Fellesforbundet opplever det ikke som rettferdig at våre arbeidsplasser skal ofres som følge av en politikk som ikke løser klimaproblemene.

Våre medlemmer i Nordland synes ikke det er rettferdig at det ikke engang igangsettes en konsekvensutredning av oljevirksomheten utenfor Lofoten og Vesterålen. Klimaproblemet er globalt – oljeproduksjonen foregår over hele verden - Hvorfor er det akkurat dette området som skal ofres på et klimapolitisk alter?

Fellesforbundet har alltid vært, og er en pådriver for en sterk og skattefinansiert velferdsstat. Vi trenger et sikkerhetsnett som fanger opp de som faller utenfor. Som sikrer kompetanseutvikling, som garanterer trygghet for helse og sikrer alderdommen. Vi trenger en offentlig sektor som sørger for alt i fra god utdanning til våre barn til effektive transportløsninger. Men dere alt dette koster penger. Det er ikke slik at penger er noe man bare kan vedta at skal være der til alle gode formål. Penger må skapes og tjenes av noe vi produserer og kan selge. OG som noen i et marked er villig til å kjøpe. Er det gått så langt at noen kan ha glemt det?

I budsjettet for 2017 foreslår regjeringen å bruke 225 milliarder kroner av oljeinntektene. Vi tar mer ut enn vi setter inn, og for første gang blir saldoen på oljekontoen vår mindre.

Hver femte krone som brukes til offentlige utgifter – skole – helse – og lønn til ansatte i kommunen og staten - kommer nå fra olje og gass virksomheten.

Mener de offentlige forbundene at det er ulønnsomme næringer som skal finansiere velferdsstaten? I så fall ber jeg om at de forbereder seg på krevende tider og tøffe omstillinger.

–Fellesforbundet tar ansvar. Vi skal stille opp og ta den utfordringen som den lange marsjen mot et lavutslippssamfunn krever. Med eller uten solidarisk oppslutning fra LOs medlemmer i offentlig sektor.

I dette arbeidet skal vi legge Fellesforbundets ti industribud til grunn. Det håper jeg flere vil gjøre. Norge må ha en levedyktig industri. Uten industrien blir vi et fattigere samfunn!